АҞӘА, рашәара 21 - Sputnik. Аԥсны Аҳәынҭқарра Ахада Аслан Бжьаниа азинхьчаратә усбарҭақәа русура хра аманы иҟаларц азы ареформақәа аус рыдызуло аусутә гәыԥ алҵшәақәа ирызку аилацәажәара мҩаԥигеит. Абри атәы аанацҳауеит ахада ипресс-маҵзура.
Аилатәара иалахәын ахада Иусбарҭа аиҳабы Алхас Кәыҵниа, Ашәарҭадаратә хеилак амаӡаныҟәгаҩ Сергеи Шамба, Апрокурор хада Адгәыр Агрба, Аҳәынҭқарратә шәарҭадаратә маҵзура ахантәаҩы Роберт Киут, Аҩнуҵҟатәи аусқәа рминистр Дмитри Дбар.
Аилацәажәараҿы иара убас иазааҭгылан ауаажәларра рҿы арезонанс зауз ацәгьоурақәа раарԥшра аус шцо. Апрокурор хадеи, Аҳәынҭқарра ашәарҭадаратә маҵзура ахантәаҩи, Аҩнуҵҟатәи аусқәа рминистри ахада адырра ирҭеит арҭ ацәгьоурақәа раарԥшразы напхгара зырҭо аусбарҭақәа имҩаԥырго аусқәа ртәы.
Ҳазҭоу ашықәс жәабранмзазы Аԥсны ахада азиндырыҩцәеи азинхьчаҩцәеи адҵа риҭеит атәыла азинхьчаратәи аӡбарҭатәи системақәа русура аиӷьтәразы иахьатәи аамҭазы аус зуа анорматив-зинтә актқәа реиҭакразы ажәалагалақәа аус рыдыруларц.